- Utrolig, sier skatteadvokat.

Cirka 100 personer er valgt inn i Skatteklagenemndene for å avgjøre skatteklager. Nå viser det seg at medlemmer har måttet gi tilbake honoraret fordi det er avslørt at de ikke har lest saksdokumentene før de har avgjort sakene. Dermed måtte flere medlemmer i skatteklagenemnda betale tilbake honorar for vervet. Det skriver Skattebetaleren.

Etter omleggingen av skatteklageordningen i 2008 viser det seg at alt ikke har gått på skinner. Skattedirektoratet bekrefter overfor Skattebetaleren at tre medlemmer av skatteklagenemndene har sagt fra seg sitt verv, og tilbakebetalt sine honorar, etter at det har blitt oppdaget "mangelfull saksbehandling" av skatteklager.

- Det er riktig at noen medlemmer har tilbakebetalt honorar. Så langt vi kjenner til, har tre personer av ulike årsaker tilbakebetalt hele eller deler av sitt honorar, skriver seksjonssjef Anita Grini i rettsavdelingen i Skattedirektoratet i en epost til Skattebetaleren.

Avslørt av PC

Forholdene skal riktignok ligge noe tilbake i tid, fra omtrent 2008 - da ordningen var helt ny, og det har senere blitt tydelig klargjort, blant annet overfor nye nemndsmedlemmer, at dette ikke er akseptabelt, får Skattebetaleren opplyst fra medlemmer av Skatteklagenemnda.

Jukset ble avslørt fordi man har gått over til elektronisk saksbehandling. Det ble oppdaget at noen medlemmer ikke hadde åpnet sakene sine i det elektroniske saksbehandlingssystemet. Til tross for at de ikke hadde åpnet, og dermed heller ikke lest dokumentene, hadde de like fullt gitt inntrykk av det ved at de avga innstilling i saken. Medlemmene det gjaldt ble deretter konfrontert med at dette var avslørt, og de valgte derfor å trekke seg som medlemmer av nemnda - og tilbakebetale honoraret.

Kritisk til ordningen

Advokatfullmektig Rolf Lothe i Skattebetalerforeningen kjenner godt til klageordningen, og har vært kritisk til denne i lengre tid - blant annet fordi han mener nemndene ikke har god nok kompetanse til å vurdere klagesakene.

- Denne ordningen er til for skattebetalerne, og den skal ivareta rettighetene til den enkelte skattyter. Derfor blir kvalifikasjonene til dem som sitter i nemndene viktig. Men uansett kvalifikasjoner: Skal vi ha et velfungerende klagesystem må vi være trygge på at klagesakene faktisk behandles. At noen medlemmer i skatteklagenemndene ikke en gang har åpnet saksdokumentene før de stemmer i saken er ganske utrolig, sier Lothe til Skattebetaleren.